แฮร์รี เครเรอร์

**เฮนรี ดันแคน แกรแฮม แครราร์** (; ; 28 เมษายน ค.ศ. 1888 – 1 เมษายน ค.ศ. 1965) เป็นนายทหารชั้นผู้ใหญ่ของกองทัพบกแคนาดา ซึ่งกลายมาเป็นผู้บัญชาการภาคสนามระดับสูงสุดของประเทศในสงครามโลกครั้งที่สอง ในฐานะผู้บัญชาการกองทัพแคนาดาที่ 1 ในการทัพยุโรปตะวันตกเฉียงเหนือ ค.ศ. 1944–1945 โดยเขาได้รับการเลื่อนยศอย่างรวดเร็วจากพลจัตวาในปี ค.ศ. 1939 เป็นพลเอกในปี ค.ศ. 1944

แครราร์สำเร็จการศึกษาจากราชวิทยาลัยการทหารแห่งแคนาดาในเมืองคิงส์ตัน ออนแทรีโอ เขาได้รับการแต่งตั้งเป็นร้อยโทในกองกำลังทหารอาสาสมัครประจำการแบบไม่ถาวรในปี ค.ศ. 1909 โดยเข้าประจำการในกองร้อยทหารปืนใหญ่ที่ 4 ทหารปืนใหญ่สนามแคนาดา ซึ่งมีฐานที่มั่นอยู่ในแฮมิลตัน ออนแทรีโอ เขาได้เลื่อนยศขึ้นเป็นพันโทในเหล่าทหารปืนใหญ่ เขาได้เข้าร่วมรบในสงครามโลกครั้งที่หนึ่ง ซึ่งทำให้เขาได้รับได้รับการประกาศเกียรติคุณในรายงานการรบและได้รับแต่งตั้งเป็นสหายแห่งเครื่องราชอิสริยาภรณ์ดริสทิงกวิชเซอร์วิสออร์เดอร์ (Distinguished Service Order) เมื่อเลือกที่จะอยู่ในกองทัพในฐานะทหารอาชีพหลังสงคราม เขาได้เข้าศึกษาที่วิทยาลัยเสนาธิการทหาร แคมเบอร์ลีย์ ตั้งแต่ปี ค.ศ. 1923 ถึง 1924 และวิทยาลัยป้องกันประเทศแห่งจักรวรรดิในปี ค.ศ. 1934 เขาได้รับการแต่งตั้งให้เป็นผู้อำนวยการฝ่ายยุทธการทหารและข่าวกรองทหารในปี ค.ศ. 1935 และเป็นผู้บัญชาการวิทยาลัยการทหารแห่งแคนาดาในปี ค.ศ. 1939

ในช่วงสงครามโลกครั้งที่สอง แครราร์ได้เป็นผู้บัญชาการกองพลทหารราบแคนาดาที่ 2 ซึ่งขณะนั้นประจำการอยู่ในอังกฤษในช่วงปลายปี ค.ศ. 1941 เขามีส่วนรับผิดชอบในการริเริ่มและรื้อฟื้นการตีโฉบฉวยเดียปอันน่าสลดใจในปี ค.ศ. 1942 เขาได้รับการเลื่อนยศเป็นพลโทและเข้ารับตำแหน่งผู้บัญชาการกองทัพน้อยแคนาดาที่ 1 โดยได้ร่วมรบในช่วงสั้น ๆ ในการทัพอิตาลีช่วงปลายปี ค.ศ. 1943 และต้นปี ค.ศ. 1944 ในเดือนมีนาคม ค.ศ. 1944 เขาเดินทางกลับสหราชอาณาจักรเพื่อรับตำแหน่งผู้บัญชาการกองทัพแคนาดาที่ 1 ซึ่งแม้จะใช้ชื่อนี้ แต่ก็มีกองทหารอังกฤษ โปแลนด์ และเช็กจำนวนมากรวมอยู่ด้วย รวมถึงกองทัพน้อยที่ 1 แห่งอังกฤษและกองพลยานเกราะที่ 1 แห่งโปแลนด์

ภายใต้การบังคับบัญชาของแครราร์ กองทัพแคนาดาที่ 1 ได้เข้าร่วมรบในระยะหลังของการรบที่นอร์ม็องดีในเดือนกรกฎาคม-สิงหาคม ค.ศ. 1944 โดยมีส่วนร่วมในปฏิบัติการโททัลไลซ์, ปฏิบัติการแทร็กเทเบิล และการรบที่วงล้อมฟาแลซ ก่อนที่จะเข้าการกวาดล้างชายฝั่งช่องแคบอังกฤษ แครราร์ได้รับการเลื่อนยศเป็นพลเอกขั้นเมื่อวันที่ 16 พฤศจิกายน ค.ศ. 1944 กลายเป็นนายทหารชาวแคนาดาคนแรกที่ครองยศนี้ในสนามรบ ระหว่างปฏิบัติการเวริเทเบิล ซึ่งเป็นการรบเพื่อชิงไรน์ลันท์ในปี ค.ศ. 1945 กองทัพแคนาดาที่ 1 ได้ควบคุมกองพลของอังกฤษถึงเก้ากองพล กองทัพนี้มีความเป็นแคนาดามากขึ้นในปฏิบัติการโกลด์เฟลก ซึ่งเป็นการย้ายกองทัพน้อยแคนาดาที่ 1 จากอิตาลี และมีบทบาทสำคัญในการปลดปล่อยเนเธอร์แลนด์ตะวันตกในเดือนเมษายน ค.ศ. 1945 ก่อนที่การสิ้นสุดสงครามโลกครั้งที่สองในทวีปยุโรปจะเกิดขึ้นเพียงไม่นาน

แครราร์เกษียณอายุราชการทหารในปี ค.ศ. 1946 เจ. แอล. กราแนตสไตน์ นักประวัติศาสตร์การทหารชาวแคนาดา เขียนถึงแครราร์ไว้ว่า: "ไม่มีนายทหารคนใดเพียงคนเดียวที่จะมีผลกระทบต่อการก่อตั้ง การสู้รบ และการปลดประจำการในท้ายที่สุดของกองทัพที่ยิ่งใหญ่ที่สุดเท่าที่แคนาดาเคยมีมา แครราร์คือทหารชาวแคนาดาที่สำคัญที่สุดในสงครามครั้งนี้อย่างไม่ต้องสงสัย"

## ชีวิตช่วงต้น
เฮนรี ดันแคน แกรแฮม "แฮร์รี" ครีราร์ เกิดที่แฮมิลตัน รัฐออนแทรีโอ เมื่อวันที่ 28 เมษายน ค.ศ. 1888 เป็นบุตรชายคนโตของปีเตอร์ ครีราร์ ทนายความและนักธุรกิจที่เกิดในสกอตแลนด์ กับแมเรียน สตินสัน ครีราร์ เขามีน้องสามคน ได้แก่ อลิสแตร์ ไวโอเล็ต และมัลคอล์ม และมีพี่สาวต่างบิดาหนึ่งคนชื่อ ลิลเลียน ซึ่งเกิดจากการแต่งงานครั้งแรกของมารดา เขาได้รับการศึกษาในวัยเด็กที่โรงเรียนเอกชนหลายแห่งในแฮมิลตัน ในปี ค.ศ. 1899 เขาเข้าเรียนที่อัปเปอร์แคนาดาคอลเลจ ในโทรอนโต ซึ่งเป็นโรงเรียนประจำชั้นนำของแคนาดา เขาใช้เวลาหนึ่งปีในสวิตเซอร์แลนด์เมื่อปี ค.ศ. 1904 จากนั้นจึงไปเรียนที่ไฮฟีลด์คอลเลจ ในแฮมิลตัน เพื่อเตรียมตัวเข้าเรียนในราชวิทยาลัยการทหารแห่งแคนาดา ในคิงส์ตัน ไฮฟีลด์คอลเลจมีหน่วยนักศึกษาวิชาทหารบก ซึ่งเขาก็ได้เป็นสมาชิกด้วย

ครีราร์เป็นหนึ่งในนักเรียนนายร้อย 35 คนที่เข้าศึกษาในวิทยาลัยการทหารแห่งแคนาดาเมื่อเดือนสิงหาคม ค.ศ. 1906 การจะเข้าศึกษาได้นั้นต้องผ่านการสอบแข่งขัน (ซึ่งมีเกณฑ์คะแนนผ่านที่ร้อยละ 33) และต้องได้รับหนังสือรับรองจากศาสนาจารย์ของอาสนวิหารไครสต์เชิร์ชในแฮมิลตัน รวมถึงครูใหญ่ของไฮฟีลด์คอลเลจ เพื่อรับรองว่าเขามีความประพฤติและศีลธรรมอันดีงาม เขาสำเร็จการศึกษาในปี ค.ศ. 1909 โดยมีผลการเรียนเป็นอันดับที่ 13 ของรุ่น เขาหวังที่จะได้บรรจุในกรมทหารม้าของกองทัพบกบริเตน หรือกองทัพบริติชอินเดีย แต่ในขณะนั้นมีตำแหน่งว่างในกองทัพบริเตนหรือบริติชอินเดียเพียงเจ็ดตำแหน่งเท่านั้น โดยเป็นตำแหน่งในทหารม้าเพียงสองตำแหน่ง ซึ่งอันดับผลการเรียนของเขาไม่สูงพอ ค่าใช้จ่ายก็เป็นอีกปัจจัยหนึ่ง เนื่องจากการรับราชการในกรมทหารม้าของบริเตนนั้นมีค่าใช้จ่ายสูงและเขาคงต้องพึ่งพาเงินสมทบจากบิดา เขาจึงเปลี่ยนไปรับการประดับยศเป็นร้อยโทในกองกำลังรักษาดินแดนที่ไม่ประจำการ (Non-Permanent Active Militia) แทน โดยปฏิบัติหน้าที่ในกองร้อยทหารปืนใหญ่ที่ 4 ของทหารปืนใหญ่สนามแคนาดา ซึ่งตั้งฐานอยู่ในแฮมิลตัน

ครีราร์เข้าทำงานในตำแหน่งผู้กำกับการที่บริษัทแคเนเดียนทังสเตนแลมป์ (Canadian Tungsten Lamp Company) ในปี ค.ศ. 1912 เขาเดินทางไปเวียนนาเพื่อศึกษาเรื่องการผลิตหลอดไส้ร้อนแบบธรรมดา การเสียชีวิตของบิดาเขาในปลายปีนั้นเป็นจุดเปลี่ยนที่ทำให้เขาตัดสินใจเปลี่ยนสายอาชีพและย้ายไปโทรอนโต ที่นั่นเขาได้ร่วมงานกับอดัม เบ็ค พี่เขยของเขา ในฐานะวิศวกรของคณะกรรมาธิการพลังงานไฟฟ้าพลังน้ำแห่งออนแทรีโอ ชายทั้งสองเดินทางไปทั่วแคนาดาเพื่อส่งเสริมประโยชน์ของไฟฟ้าพลังน้ำ และได้ไปเยือนยุโรปในปี ค.ศ. 1913 เพื่อสังเกตการณ์ความก้าวหน้าของโครงข่ายไฟฟ้าที่นั่น เขาได้คบหาดูใจกับ แมเรียน เวอร์ชอยล์ โครนิน ซึ่งมักเป็นที่รู้จักในชื่อ เวิร์ส เธอเป็นเหลนสาวของเบนจามิน โครนิน และเป็นบุตรสาวของ เบนจามิน บาร์ตัน โครนิน นักธุรกิจผู้มีชื่อเสียงในโทรอนโต
## อ้างอิง

## บรรณานุกรม
* 
หมวดหมู่:บุคคลที่เกิดในปี พ.ศ. 2431
หมวดหมู่:บุคคลที่เสียชีวิตในปี พ.ศ. 2508
หมวดหมู่:พลเอก